Problem osiguravanja adekvatne količine hrane - dugotrajna posljedica loše ekonomije
Zbog ekonomske krize, od 2008. godine svako sedmo domaćinstvo ima problema s kupnjom dostatne količine hrane
Dave Krepcho: ""Zadnje dvije godine, mjesečno izdajemo više hrane nego što smo izdavali nakon što su četiri uragana poharala državu. I tako je svaki mjesec!" Više od 17 milijuna američkih domaćinstava tijekom 2010. je imalo problema s osiguravanjem adekvatne količine hrane, kaže se u najnovijem izvješću američkog Ministarstva poljoprivrede. To je otprilike jednaka brojka kao i 2009., ali znatno veća od 13 milijuna iz 2007. Izvješće ukazuje na dugotrajne posljedice loše ekonomije. Dave Krepcho vodi banku hrane Second Harvest u Floridi. Njegova organizacija osigurava hranu za 3 i pol milijuna ljudi u toj južnoj američkoj saveznoj državi. Second Harvest također osigurava dodatnu potrebnu hranu kad se dogode prirodne nesreće, poput uragana. Ove godine, Florida je dosad bila pošteđena prirodnih nesreća, ali, kaže Krepcho, ne i loše ekonomije: "To je nesreća, ali nesreća koja se događa vrlo polako." Prošle godine, stopa nezaposlenosti u Sjedinjenim Državama bila je gotovo 10 posto. Ali, u Floridi je bila gotovo 12 posto. Krepcho kaže da je ranije mislio da je 2004. bila teška godina, kad je tu državu pogodilo četiri uragana: "Zadnje dvije godine, mjesečno izdajemo više hrane nego što smo izdavali nakon što su četiri uragana poharala državu. I tako je svaki mjesec!" Američki dužnosnici kažu da se veći broj ljudi muči da prehrani obitelj sve otkako je krahirala ekonomija, krajem 2007. Svako deseto domaćinstvo te je godine imalo problema s kupnjom dostatne količine hrane. Do 2008., ta se brojka popela na svako sedmo domaćinstvo i na toj je razini ostala do danas. Ministarstvo poljoprivrede u svom izvješću ističe jednu relativno svjetliju točku: broj domaćinstava u kojima je netko zaista bio gladan prošle se godine lagano smanjio – sa 6,8 na 6,4 milijuna. Ross Fraser, glasnogovornik nacionalne mreže banaka hrane nazvane Feeding America, kaže da bi situacija bila i gora da nema pomoći iz privatnog sektora: "Američke korporacije su se zaista založile i pomogle nam i hranom i financijskim sredstvima." Fraser kaže da su veliki lanci samoposluga, distribucijski lanci i proizvođači hrane dali velike donacije u zadnjih nekoliko godina. A farme su pridonijele s 270 tona svježeg povrća i voća. I pomoć savezne vlade bila je velika, kaže podtajnik Ministarstva pojloprivrede Kevin Concannon. On ističe da se broj gladnih u Americi nije povećao usprkos dugotrajnoj nezaposlenosti: "Po mom mišljenju, to je odraz učinka 15 saveznih programa za prehranu koji funkcioniraju u skladu sa svojom namjenom već dugi niz godina. Oni trebaju udovoljiti kritičnim potrebama obitelji koje su se našle u nevolji sve dok im se ne poboljšaju okolnosti." U najveći od tih saveznih programa prošle je godine bilo uključeno gotovo 19 milijuna domaćinstava. Godine 2007., bilo ih je 12 milijuna. Pristaše programa brine kakvo će biti stanje slijedeće godine s obzirom na rasprave u Kongresu o velikim rezovima u saveznom proračunu. U Zastupničkom domu – gdje su republikanci u većini – usvojen je proračun kojim se za 10 posto smanjuje financiranje 6 milijardi dolara vrijednog prehrambenog programa za trudnice i malu djecu. David Beckmann, predsjednik organizacije za borbu protiv gladi Bread for the World, ne slaže s tim rezovima: "Savezni proračunski deficit možemo smanjiti bez da gladne učinimo još gladnijima. Jednostavno, nije ispravno napadati programe koji pomažu ljudima u nevolji da nahrane svoju djecu." Senat – u kojemu su u većini demokrati – još nije usvojio svoju verziju proračuna. Beckmann kaže da se njegova organizacija, kao i druge, nada da će zakonodavce uvjeriti da poštede programe socijalne sigurnosne mreže od daljnjih rezova. Ali, sa saveznim dugom od gotovo 15 bilijuna dolara, mnogi u Kongresu kažu da je sve otvoreno za raspravu.